Paulâr

Paulâr al è un comun traviersât dal Cjarsò (Cjarsòn inte variant locâl) che al dì di vuê al fâs part de provincie di Udin e al à 2.907 abitants.

Gjeografie
Il paîs al è logât a 690 m tal Cjanâl d'Incjaroi, inte Cjargne, cenglât des monts Seregnò (Sernio inte variant locâl, 2190 m) a Misdì, Tersadie (1959 m) e Dimon (2043 m) a Bonât, Zermule (Germùle in ta variant locâl, 2143 m) e Piciûl (1985 m) a Tramontan, Salincjê (1857 m) a Jevât. In plui che il cjâf lûc, lis altris frazions dal comun a son:

 Cjaulis loc. Cjaules o Cjaulas, m 610
 Treli m 775
 Salin m 653
 Gjeri m 659
 Cjasâs m 673
 Misincinis loc. Misincines, m 720
 Ravinis loc. Ravines, m 810 (Ravines di Sot), m 905 (Ravines di Sore)
 Vile di Mieç m 690
 Vile di fûr m 701
 Ru, m 670 di no confondi cun Riu, frazion di Paluce
 Cogliàt m 710
 Lambrugn m 650

Storie
Il non dal paîs al samee di clare origjin latine, di popularium, bosc di pôi, o pabularium, lûc di pasc des bestiis, carateristiche che e continue ancje vuê.

La storie dal paîs no je, magari cussì no, cognossude, par vie di un incendi che intal 1709 al brusà l'archivi dal comun di in chê volte, Vile di Mieç. Tai sgjâfs a son stâts cjatâts ogjets che a van indaûr al Paleolitic, e altris al Mesolitic, che nus disin che chescj puescj a jerin abitâts za inte Preistorie. A Misincinis a son stâts cjatâts un grum di ogjets de ete che e va dal VIII secul p.d.C. al I secul p.d.C., che a partignivin a popolazions celtichis. Simpri a Misincinis e a Gjeri a son stâts cjatâts rescj romans, une tombe, un toc di strade lastricade e un piçul fuart. Inte epoche romane Paulâr e faseve part de regjon cun cjâf lûc Zui; po inte Basse Ete di Mieç al jentrà intai teritoris dal Patriarcjât, ma di chescj agns no vin testemoneancis. Dal secul XV al fo sot dal domini di Vignesie, fintremai la jentrade tal Ream di Italie adun cul rest dal Friûl ocidentâl.

Economie
La economie di Paulâr si à simpri basade su l'artigjanât, in particolâr chel tessil, e sul turisim (tal '800 al ospità il poete talian Giosuè Carducci e Caterine Percude).

 Tradizions 
Diviersis antighis tradizions a son ancjemò puartadis indevant; tra lis altris, il fûc epifanic, che culì al è basât su la figure de Femenata e il pelegrinaç al Santuari de Beade Vergjine dal Clap ai 24 di Mai. Di plui o mancul  15 agns a si ten ancje la manifestazion “Mistîrs”, dulà che si ricuardin i vecjos mistîrs e tradizions de valade. In plui di chestis fiestis de nestre tradizion, a Paulâr a è ancje une buine tradizion musicâl, cu la Bande de Filarmoniche Nascimbeni, zimulade cu lis bandis austriachis di Kirchbach e di Kartitsch.

Lenghe
Il furlan di Paulâr al è une forme particolâr dal cjargnel. I paularins a no pronuncin ciertis consonants finâls (par esempli, a disin â par âf, al è rivâ par al è rivât), e a pronuncin un r uvulâr (tal cuel, a todesc vie). Al è ancje di dî che la "a" furlane standard e gambie intune vie di mieç tra "a" e "e" che a àn dome lôr.

Categorie:Comuns de provincie di Udin